- Hindi News
- National
- प. बंगाल : बच्चों की तस्करी में भाजपा महिला मोर्चा की प्रदेश सचिव गिरफ्तार
प. बंगाल : बच्चों की तस्करी में भाजपा महिला मोर्चा की प्रदेश सचिव गिरफ्तार
एजेंसी | जलपाईगुड़ी (कोलकाता)
शिशु गृह की आड़ में बच्चों की तस्करी के आरोप में सीआईडी ने पश्चिम बंगाल भाजपा महिला मोर्चा की प्रदेश सचिव जूही चौधरी को गिरफ्तार किया है। भाजपा ने इसे जूही के खिलाफ षड्यंत्र करार दिया है। पार्टी के प्रदेश अध्यक्ष दिलीप घोष ने कहा सीआईडी सत्ताधारी तृणमूल कांग्रेस के कार्यकर्ता के तौर पर काम कर रही है।
जूही को सीआईडी ने इंडो-नेपाल बार्डर के पास बतासिया क्षेत्र से गिरफ्तार किया। इन पर एनजीअो बिमला शिशु गृह की आड़ में बच्चों की तस्करी करने और 17 बच्चाें को बेचने का आरोप है। सीआईडी ने जूही के अलावा शिशुगृह की चीफ एडॉप्शन अफसर सोनाली मंडल, चेयरपर्सन चंदना चक्रवर्ती व चंदना के भाई मानस भौमिक को भी गिरफ्तार किया है। भाजपा प्रदेश अध्यक्ष दिलीप घोष ने बताया कि फिलहाल जूही को पार्टी के सभी पदों से हटा दिया गया है, मगर वह पार्टी की कार्यकर्ता बनी रहेंगी। जरूरी हुआ तो पार्टी उन्हें कानूनी मदद भी मुहैया कराएगी। उधर, जूही ने कहा उसे मामले में फंसाया गया है। निष्पक्ष जांच हुई तो सच सामने आ जाएगा।
जूही की गिरफ्तारी चंदना चक्रवर्ती के बयान के आधार पर हुई है। चंदना ने बताया जूही के मार्फत उसकी मुलाकात भाजपा नेता कैलाश विजयवर्गीय और रूपा गांगुली से हुई थी। इनके अलावा केंद्र के कई मंत्रियों व नौकरशाहों से भी जूही ने उसे मिलाया था। विजयवर्गीय व रूपा गांगुली ने आरोपों को सिरे से नकार दिया है। जलपाईगुड़ी के सीजेएम की अदालत ने जूही को 12 दिनों तक सीआईडी की कस्टडी रिमांड पर भेजा है।
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva